ଭଦ୍ରକଃ ବାହାଘର ଭୋଜି ଖାଇ 20ରୁ ଉର୍ଦ୍ଧ୍ୱ ଅସୁସ୍ଥ ହୋଇଛନ୍ତି। ସେଥିମଧ୍ୟରୁ 5 ଜଣ ଗୁରୁତରଙ୍କୁ ଭଦ୍ରକ ମେଡିକାଲରେ ଭର୍ତ୍ତି କରାଯାଇଛି। ଭଦ୍ରକ ବ୍ଲକ କଲେଇ ପଞ୍ଚାୟତ ଚୁନିଦା ଗ୍ରାମରେ ଏଭଳି ଘଟଣା ସାମ୍ନାକୁ ଆସିଛି। ଗତକାଲି ଗାଁରେ ବାହାଘର ଭୋଜି ଆୟୋଜନ ହେଉଥିବା ବେଳେ, ଗ୍ରାମବାସୀ ବିବାହ ଭୋଜି ଖାଇବାକୁ ଯାଇଥିଲେ। ଆଜି ହଠାତ ସେମାନଙ୍କ ମଧ୍ୟରୁ କିଛି ଲୋକଙ୍କର ଅସ୍ୱାଭାବିକ ଭାବେ ପେଟ କାଟିବା ସହ ଝାଡା ଓ ବାନ୍ତି ହେବାକୁ ଲାଗିଥିଲା। ଫଳରେ 20ରୁ ଉର୍ଦ୍ଧ୍ବ ଅସୁସ୍ଥ ହୋଇପଡିଥିଲେ। ପରେ ସେମାନଙ୍କ ମଧ୍ୟରୁ 5 ଜଣଙ୍କର ଅବସ୍ଥା ଗୁରୁତର ହେବାରୁ ଭଦ୍ରକ ମେଡିକାଲରେ ଭର୍ତ୍ତି କରାଯାଇଛି।
ବର୍ତ୍ତମାନ ଗାଁରେ ଏକ ଡାକ୍ତରୀ ଟିମ ପଠାଯାଇ ଅସୁସ୍ଥ ଲୋକମାନଙ୍କର ଚିକିତ୍ସା କରାଯାଉଥିବା ସୂଚନା ମିଳିଛି। ଖାଦ୍ୟ ବିଷାକ୍ତ ହୋଇ ଯାଇଥବାରୁ ଏଭଳି ଘଟଣା ଘଟିଥିବା ଅନୁମାନ କରାଯାଉଛି।
